**קורס מפקדי פלוגות ומפקדי גדודים** (ר"ת: **קמ"פ-קמ"ג**; הוא קורס פיקודי צה"לי, המועבר במסגרת זרוע היבשה ותחת אחריות פיקוד ההכשרות והאימונים. ייעודו של הקורס הוא הכשרת מפקד הפלוגה או הגדוד לפיקוד על צק"פ (צוות-קרב פלוגתי) או צק"ג (צוות-קרב גדודי), בלחימה, באמצעות פיתוח יכולותיו הפיקודיות.

מפקדת הקורס ממוקמת במרכז להכשרת פיקוד קרבי במחנה עמנואל (מחנה ג'וליס), שם גם מתקיימים מרבית תכניו.

מבנה הקורס
----------

הקורס נפתח שלוש פעמים בשנה, ואורכו כשלושה חודשים. מתקבלים אליו קצינים המועמדים לתפקידי מפקד פלוגה או מפקד גדוד, ולהלכה מהווה מעבר הקורס תנאי הכרחי לצורך קבלת התפקיד. חניכי הקורס מגיעים מכלל חילות השדה (חיל הרגלים, חיל השריון, חיל ההנדסה, חיל התותחנים, חיל הגנת הגבולות, היחידות המיוחדות וחטיבת החילוץ), ולעיתים משתתפים בקורס אף טייסי חיל האוויר. חניכי הקורס הם קצינים מהיחידות הסדירות או במילואים, והמדריכים בקורס (מפקדי הצוותים) הם קצינים בדרגת אל"ם או סא"ל, הממלאים תפקיד מפקד חטיבת מילואים (מח"ט) או בוגרי תפקיד מפקד גדוד (מג"ד).

עם קליטתם מתפזרים החניכים בין הצוותים בשאיפה ליצור צוותים רב-חיליים. בניגוד לשמו, הלימודים בשתי המגמות של הקורס (קמ"פ וקמ"ג) מתבצעים במקביל אולם לא במשותף: שתי המגמות מורכבות מצוותים נפרדים, הלומדים תכנים שונים בהתאם לתפקיד שאותו הם מיועדים למלא - מג"דים ומ"פים בנפרד. בעבר הייתה בקורס הפרדה בין אנשי המילואים ובין הקצינים הסדירים, אך זו בוטלה וכיום הצוותים מעורבים.

במהלך הקורס עוברים החניכים השתלמויות בתחומי החילות השונים, לימודי טקטיקה ואמנות המלחמה, ומקבלים הרצאות מפי קצינים בכירים בנושאים שונים. הצורך להתמקד ואילוצי הזמן גורמים לכך שעיקר הקורס מתמקד בהכנה למלחמה ומיעוטו בשגרה, הכשרה ואימונים. המגמות משלימות זו את זו במהלך התרגילים (התרגילים הפלוגתיים של צוותי קורס מ"פים משתלבים בתרגילים הגדודיים של צוותי קורס מג"דים). בנוסף להשתלמויות התאורטיות, הקורס כולל כחלק מההכשרה חודש של אימונים בשטח בצאלים וברמת הגולן.

### האקדמיה למג"דים במילואים

ב-2021 נפתחה האקדמיה למג"דים במילואים המחליפה את קורס המג"דים לאנשי המילואים. הכשרה מתפרסת על פני כשנה וחצי, ימים ספורים בחודש, כדי להקל על אנשים המילואים להשתתף בה, וגם תוכני הקורס הותאמו למפקדי המילואים.

### קורסים מקבילים

#### קורס בכירים

קורס מקביל מועבר בפיקוד העורף ונקרא קורס בכירים. הקורס מיועד לבעלי דרגת סא"ל-אל"ם בפיקוד העורף ומקביליהם משאר כוחות ההצלה האזרחיים (מד"א, כיבוי אש, משרד הפנים וכו'). הקורס מועבר בחלקו במתחם החטיבה הסדירה שנמצאת במחנה רחבעם שברמלה ובחלקו בבא"פ העורף שבסמוך לקיבוץ זיקים שבדרום. הקורס נמשך כ-3 חודשים שבהם נלמדים תורת החילוץ ההצלה והחירום בישראל. בוגרי קורס הבכירים מקבלים בסיומו את סיכת קורס המג"דים.

#### קורס מ"פים במגל

קורס מ"פים נוסף המועבר בצה"ל, הוא קורס מ"פים ייעודי של מערך מגל, הקורס אורך כ-7 שבועות, גם הוא בבה"ד 12, ונפתח פעמיים בשנה במועד חורף וקיץ. הקורס הוא תנאי הכרחי לקידום לתפקיד המ"פ במגל, מפקד הקורס הוא קצין בדרגת סא"ל (מפקדת בית הספר לפיקוד - כיום סא"ל אוה הונדרט). הקורס ייחודי בכך שהוא נוגע בתכנים הקשורים לניהול פלוגה בבסיס טירונים, ומתייחס הלכה למעשה לניהול פלוגה, שלחייליה יש הכשרת רובאי 02, ושאין לה אופי קרבי.

מפקדי הקורס
-----------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
מפקד הקורס הוא בדרגת תא"ל, במקביל לתפקיד נוסף אותו הוא ממלא (מפקד עוצבה בדרך כלל).

| שם | תקופת כהונה | הערות |
| --- | --- | --- |
| חיים לסקוב | 1949 | לימים הרמטכ"ל ה-5 |
| יצחק רבין | נובמבר 1949− | לימים הרמטכ"ל ה-7 |
| חיים בר-לב | 1951− | לימים הרמטכ"ל ה-8 |
| אבי מזרחי | ? | לימים מפקד פיקוד המרכז, מפקד זרוע היבשה וראש אט"ל |
| מאיר כליפי | 1999–2001 | לימים המזכיר הצבאי של ראש הממשלה וסגן מפקד זרוע היבשה |
| ישי בר | יוני 2001− | לימים נשיא בית הדין הצבאי לערעורים ומפקד הגיס המטכ"לי |
| צבי גנדלמן | 2001–2003 |  |
| יואב הר אבן | ? | לימים ראש אמ"ץ |
| אבי אשכנזי | ? |  |
| אייל זמיר | ? | לימים סגן הרמטכ"ל |
| משה תמיר | ינואר−יוני 2009 |  |
| אבי אשכנזי | יוני 2009–2010 | מפקד הקורס בשנית |
| תמיר היימן | 2010–2011 | לימים ראש אמ"ן |
| מוטי ברוך | 2011–2012 | לימים מפקד הגיס המטכ"לי |
| איתי וירוב | ינואר 2012−ספטמבר 2012 | לימים מפקד המכללות הצבאיות |
| אמיר אבולעפיה | ספטמבר 2012−ספטמבר 2013 | לימים ראש אג"ת |
| יוסי בכר | ספטמבר 2013−ספטמבר 2014 | לימים מפקד הגיס המטכ"לי |
| יואל סטריק | ספטמבר 2014−מרץ 2015 | לימים מפקד פיקוד הצפון ומפקד זרוע היבשה |
| אורן אבמן | מרץ 2015−יוני 2016 |  |
| עודד בסיוק | יוני 2016−יוני 2017 | לימים ראש אג"ם |
| אבי גיל | יוני 2017–2018 | לימים המזכיר הצבאי של ראש הממשלה |
| נדב לוטן | 2018–2019 |  |
| דוד זיני | 2019–2020 | לימים מפקד הגיס המטכ"לי |
| גל שוחמי | 2020−2021 |  |
| אודי צור | 2021 | מפקד המרכז להכשרת פיקוד קרבי |
|

ב-17 ביולי 2023 הוחלט על מינויו של אמיר פרחי למפקד הבא של קורס מפקדי פלוגות ומפקדי גדודים בדרגת תא"ל.

קישורים חיצוניים
----------------

* חנן גרינברג, קורס מפקדים: בלי שינויים דרמטיים אחרי המלחמה, באתר ynet, 12 בינואר 2007.
* שחר הלווינג, הקורס לאמנויות לחימה, ביטאון ביבשה, גיליון 10, יוני 2009, באתר זרוע היבשה (מאורכב).
* מורן לוי ועידו גפן, המ"פקדים של מחר, באתר צה"ל (דרך ארכיון האינטרנט), 29 בפברואר 2012.
* נעם ויטמן, כך מתכוננים המג"דים העתידיים למלחמה, באתר צה"ל (דרך ארכיון האינטרנט), 23 בינואר 2014.

הערות שוליים
------------

1. ↑  חנן גרינברג, המג"דים של מלחמת לבנון משתדרגים, באתר ynet, 18 באפריל 2011
2. ↑   האקדמיה למג"דים פתחה לראשונה את הדלת, באתר צה"ל, 1 במרץ 2023
3. ↑  חנוך ברטוב, **דדו**, כרך ראשון, עמ' 73
4. ↑  שחר הלוינג, מפקד מגמת מ"פים אל"ם ליאור הוכמן מול מפקד המלט"ק אל"ם רביב ניר, ביטאון ביבשה גיליון 12, 22 בדצמבר 2009
5. ↑  שחר הלווינג, הקורס לאמנויות לחימה, ביטאון ביבשה, גיליון 10, יוני 2009, באתר זרוע היבשה (מאורכב)
6. ↑  נתנאל רוזמן, המפקדים החדשים, במחנה, 16 בפברואר 2011
7. ↑   רשימת המפקדים החדשים בצה"ל, באתר צה"ל, 17 ביולי 2023

| מוסדות להכשרה מתקדמת לקצינים בצה"ל |
| --- |
| זרוע היבשה | המכללה לפיקוד טקטי • קורס מפקדי פלוגות ומפקדי גדודים • קורס מפקדי חטיבות • קורס מפקדי אוגדות |
| זרוע הים - חיל הים | בית הספר לפיקוד ימי |
| זרוע האוויר והחלל - חיל האוויר | בית הספר לפיקוד ומנהיגות |
| מוסדות בין זרועיים | המכללה הבין-זרועית לפיקוד ולמטה • המכללה לביטחון לאומי |

| זרוע היבשה של צבא הגנה לישראל |
| --- |
| מטה זרוע היבשה | חטיבת התכנון • חטיבת היבשה • חטיבת כוח אדם (חטכ"א) • החטיבה הטכנולוגית ליבשה (חט"ל) |
| חילות השדה | חיל הרגלים (חי"ר) • חיל השריון (חש"ן) • חיל ההנדסה הקרבית (חה"ן) • חיל התותחנים (חת"ם) • חיל הגנת הגבולות |
| מרכז אימונים | המרכז הלאומי לאימונים ביבשה (מל"י) • בית הספר לקליעה, צליפה ולוחמה בטרור (מתקן אדם) • בית הספר למפקדי כיתות ומקצועות חיל הרגלים (ביסלמ"ח) |
| בתי ספר לפיקוד | בית הספר לקצינים ע"ש רא"ל חיים לסקוב (בה"ד 1) • בית-הספר לפיקוד, שליטה ומטה מבצעי (בי"ס לפו"ש ומטמ"צ) • קורס מפקדי פלוגות ומפקדי גדודים (קמ"פ-קמ"ג) |
| חילות ויחידות לשעבר | חיל האיסוף הקרבי |